CELEX: 32021R1961
Language: el
Date: 2021-08-05 00:00:00
Title: Κατ’ εξουσιοδότηση κανονισμός (ΕΕ) 2021/1961 της Επιτροπής της 5ης Αυγούστου 2021 για την τροποποίηση του παραρτήματος I του κανονισμού (ΕΕ) 2019/631 του Ευρωπαϊκού Κοινοβουλίου και του Συμβουλίου ώστε να ληφθεί υπόψη η εξέλιξη της μάζας των καινούργιων επιβατικών αυτοκινήτων που ταξινομήθηκαν τα έτη 2017, 2018 και 2019 (Κείμενο που παρουσιάζει ενδιαφέρον για τον ΕΟΧ)

12.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 400/14
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/1961 ΤΗΣ ΕΠΙΤΡΟΠΗΣ
         της 5ης Αυγούστου 2021
         για την τροποποίηση του παραρτήματος I του κανονισμού (ΕΕ) 2019/631 του Ευρωπαϊκού Κοινοβουλίου και του Συμβουλίου ώστε να ληφθεί υπόψη η εξέλιξη της μάζας των καινούργιων επιβατικών αυτοκινήτων που ταξινομήθηκαν τα έτη 2017, 2018 και 2019
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/631 του Ευρωπαϊκού Κοινοβουλίου και του Συμβουλίου, της 17ης Απριλίου 2019, σχετικά με τα πρότυπα επιδόσεων για τις εκπομπές CO2 από τα καινούργια επιβατικά αυτοκίνητα και από τα καινούργια ελαφρά επαγγελματικά οχήματα και με την κατάργηση των κανονισμών (ΕΚ) αριθ. 443/2009 και (ΕΕ) αριθ. 510/2011 (1), και ιδίως το άρθρο 14 παράγραφος 2,
         Εκτιμώντας τα ακόλουθα:
         
                     (1)
                  
                  
                     Η τιμή M0 για τα έτη 2022, 2023 και 2024 που αναφέρεται στο άρθρο 14 παράγραφος 1 στοιχείο α) θα πρέπει να καθοριστεί με βάση τη μέση μάζα σε κατάσταση ετοιμότητας λειτουργίας όλων των καινούργιων επιβατικών αυτοκινήτων που ταξινομήθηκαν στην Ένωση το 2017, το 2018 και το 2019.
                  
               
                     (2)
                  
                  
                     Με βάση τις τιμές που καθορίζονται στις εκτελεστικές αποφάσεις (ΕΕ) 2019/582 (2), (ΕΕ) 2020/1035 (3) και (ΕΕ) 2021/973 (4) της Επιτροπής και σταθμισμένη με βάση τον αριθμό των νέων ταξινομήσεων σε καθένα από τα έτη αυτά, η μέση μάζα σε κατάσταση ετοιμότητας λειτουργίας των καινούργιων επιβατικών αυτοκινήτων που ταξινομήθηκαν τα ημερολογιακά έτη 2017, 2018 και 2019 ήταν 1 398,50 kg.
                  
               
                     (3)
                  
                  
                     Επομένως, οι στόχοι ειδικών εκπομπών για τους κατασκευαστές καινούργιων επιβατικών αυτοκινήτων θα πρέπει να υπολογίζονται, για τα ημερολογιακά έτη 2022, 2023 και 2024, σύμφωνα με τον μαθηματικό τύπο που καθορίζεται στο παράρτημα I μέρος Α σημείο 4 του κανονισμού (ΕΕ) 2019/631, χρησιμοποιώντας ως M0 την τιμή 1 398,50.
                  
               
                     (4)
                  
                  
                     Ο κανονισμός (ΕΕ) 2019/631 θα πρέπει, συνεπώς, να τροποποιηθεί αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο παράρτημα I μέρος Α σημείο 4 του κανονισμού (ΕΕ) 2019/631, η καταχώριση M0 αντικαθίσταται από το ακόλουθο κείμενο:
            
               «M0 είναι 1 379,88 το 2021 και 1 398,50 το 2022, το 2023 και το 2024».
            
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 5 Αυγούστου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 111 της 25.4.2019, σ. 13.
         
            (2)  Εκτελεστική απόφαση (ΕΕ) 2019/582 της Επιτροπής, της 3ης Απριλίου 2019, για την επιβεβαίωση ή την τροποποίηση του προσωρινού υπολογισμού των μέσων ειδικών εκπομπών CO2 και των στόχων ειδικών εκπομπών όσον αφορά τους κατασκευαστές καινούργιων ελαφρών επαγγελματικών οχημάτων για το ημερολογιακό έτος 2017 και, για τον συνδυασμό Volkswagen και τα μέλη του συνδυασμού, για τα ημερολογιακά έτη 2014, 2015 και 2016, σύμφωνα με τον κανονισμό (ΕΕ) αριθ. 510/2011 του Ευρωπαϊκού Κοινοβουλίου και του Συμβουλίου (ΕΕ L 100 της 11.4.2019, σ. 47).
         
            (3)  Εκτελεστική απόφαση (ΕΕ) 2020/1035 της Επιτροπής, της 3ης Ιουνίου 2020, για την επιβεβαίωση ή την τροποποίηση του προσωρινού υπολογισμού των μέσων ειδικών εκπομπών CO2 και των στόχων ειδικών εκπομπών κατασκευαστών επιβατικών αυτοκινήτων και ελαφρών επαγγελματικών οχημάτων για το ημερολογιακό έτος 2018, σύμφωνα με τον κανονισμό (ΕΕ) 2019/631 του Ευρωπαϊκού Κοινοβουλίου και του Συμβουλίου (ΕΕ L 227 της 16.7.2020, σ. 37).
         
            (4)  Εκτελεστική απόφαση (ΕΕ) 2021/973 της Επιτροπής, της 1ης Ιουνίου 2021, για την επιβεβαίωση ή την τροποποίηση του προσωρινού υπολογισμού των μέσων ειδικών εκπομπών CO2 και των στόχων για τις ειδικές εκπομπές των κατασκευαστών επιβατικών αυτοκινήτων και ελαφρών επαγγελματικών οχημάτων για το ημερολογιακό έτος 2019 και, για τον κατασκευαστή επιβατικών αυτοκινήτων Dr. Ing. h.c. F. Porsche AG και την ομάδα Volkswagen, για τα ημερολογιακά έτη 2014 έως 2018 σύμφωνα με τον κανονισμό (ΕΕ) 2019/631 του Ευρωπαϊκού Κοινοβουλίου και του Συμβουλίου (ΕΕ L 215 της 17.6.2021, σ. 1).